Familie fikk huset rasert av lyn
Juli og august er høysesong for lynnedslag. Og tidligere denne måneden fikk familien Bolkan rasert halve huset som følge av et lynnedslag i hagen. - Plutselig hørte vi et kraftig smell mens vi satt i stua og så på TV. Det var umulig å se ut av vinduene hva som hadde skjedd, alt var helt grått av røyk. Jeg trodde det var en granat som hadde gått av, sier Stein Jørgen Bolkan til VG. Han, kona og deres to tenåringsbarn så på fotball på TV 1. juli. Uten forvarsel slo lynet ned i hagen utenfor stua. - Da vi forstod hva som hadde skjedd så vi at hele terrassen var ødelagt, deler av garasjen, betonggulvet på kjøkkenet, fryseboksen, kjøleskapet, alle TV-ene, en datamaskin, tørketrommelen, vaskemaskinen og sikringsboksen var ødelagt. Det var noen enorme krefter som hadde slått til. Det er merkelig at det ikke begynte å brenne, sier Bolkan, som forklarer at spesielt barna ble skremt etter hendelsen. Han forklarer at de er glade for at ingen ble skadet under den dramatiske hendelsen. Det kunne gått mye verre. - Tenk om vi hadde vært ute i hagen, det kunne gått riktig galt. Jeg kommer aldri til å gå ut i tordenværet noe mer. Dette har satt et støkk i hele familien, sier Bolkan. Familien er nå i dialog med forsikringsselskapet. De har fått tilbake noen av de viktigste eiendelene som ble ødelagt under ulykken.Det skjer fra tid til annen ulykker i forbindelse med tordenvær, og nærmer det seg uvær igjen. Da kan det være lurt å ta forholdsregler.Iphone/Ipad, Android ...eller sjekk pent.no De varme og fuktige julidagene vi har hatt vil nemlig føre til lyn- og tordenvær over hele landet de kommende dagene, ifølge meldingene.* Ikke søk ly under trær. * Ikke opphold deg på åpne sletter eller fjellvidder, kom deg i lavere terreng. * Ikke dra på fisketur! Du kan fungere som lynavleder; lynet kan ta veien om deg til vannet. * Ikke bad i sjøen! Ute i vannet er hodet høyeste punktet, og kan være det punktet som lynet går igjennom på sin vei til bakken (vannet). * Ikke bruk fasttelefon! Et lynnedslag i nærheten kan følge telefonledningen og gi en lydimpuls i telefonapparatet som i verste fall kan skade hørselen. * Ta ut stikkontakter og TV-/radioantenner. Hvis da lynet slår ned i antenner eller ledningsnett blir ikke utstyret skadet. * Her er du trygg: Inni bil og fly, og i by med høye hus bygninger rundt deg. Dersom lynet treffer bilen følger det karosseriet utvendig og videre til bakken. Det smeller kraftig og ofte punkterer bilen også, men inni er det helt trygt. Kilde: Meteorologisk Institutt Ifølge Hafslund Nett mottar forsikringsselskapene rundt 5000 skademeldinger som følge av lynnedslag hvert år. I tillegg fører lynnedslag til rundt 3000 branner i året. Ekspertene VG har vært i kontakt med er enstemmige om det viktigste rådet: Installer overspenningsvern eller grovvern i sikringsskapet. - Det koster noen tusenlapper, men det er verdt investeringen, sier sjefingeniør Jostein Weel Gran ved elsikkerhetsavdelingen i DSB. Ifølge Hafslund Nett koster det rundt 5000 kroner å installere overspenningsvern. Det skal sørge for at elektrisiteten fra lynet stanser i sikringsskapet - og dermed ikke rekke frem til støpslene.- Overspenningsvern gjør at elektrisiteten stanser før den når ut i kontaktene, forklarer sjefingeniør Jostein Weel Gran ved elsikkerhetsavdelingen i DSB. For å være helt sikker bør du også trekke ut støpslene til elektriske apparater som TV og datamaskin, samt telekabler til internett og fasttelefon. I tillegg bør du unngå å lade elbilen når lynet slår ned i nærområdet. Aller helst bør du også trekke ut støpslene til kjøleskap og fryser også. Dersom det ikke er mulig anbefaler informasjonssjef Morten Schau i Hafslund Nett å investere i såkalt finvern til de elektriske apparatene som må være i bruk - for eksempel kjøleskapet. - Finvernet fungerer omtrent som en adapter som du plugger inn i støpselet. Men det fungerer kun på jordede uttak, og de må være godkjent i Norge, forklarer han. Enkelte steder i Norge er mer utsatt for lynnedslag enn andre. For eksempel er det mer sannsynlig at lynet treffer det elektriske anlegget på steder der ledningene er lagt til stolper over bakken enn i byene hvor de ligger under bakken. Dersom du opplever at lynet har truffet det elektriske anlegget bør du kontakte elektriker. - Lynet kan gi skader i anlegget som kan føre til brann flere måneder senere. Det er derfor viktig å sjekke selv det som fremstår som små skader, advarer Scau. Velg også mobiltelefonen i stedet for fasttelefon når det lyner som verst.Professor Hans Kristian Høydalen ved Institutt for elkraftteknikk ved NTNU sier det er svært usannsynlig å bli truffet av lynet. - Men man kan bli slått ut av elektriske bølger dersom lynet slår ned i nærheten. Da er det viktig å oppsøke lege, for de indre organene kan få skader man ikke merker med en gang, sier han. Høydalen anbefaler å holde seg innendørs når det lyner som verst. - Det er mer risikabelt å oppholde seg utendørs, og særlig på nakne høyder. Unngå å være det høyeste punktet i nærheten - for lynet søker den høyeste toppen, sier han. Nettopp derfor er det også en dårlig idé å søke ly under for eksempel et tre. Bilen er imidlertid et trygt oppholdssted på grunn av metallet som leder vekk lynet.
Hvert år meldes tusenvis av lynskader inn til forsikringsselskapene. Familien Bolkan fikk halve huset rasert. forsikringsselskapene. Familien Bolkan fikk halve huset rasert.